ΓΡΑΠΤΗ ΕΡΩΤΗΣΗ P-2934/98

υποβολή: José Pomés Ruiz (PPE) προς το Συμβούλιο

(24 Σεπτεμβρίου 1998)

Θέμα: Η κρίση στην Αλβανία

Η κατάσταση που επικρατεί τη στιγμή αυτή στην Αλβανια, σε συνδυασμό με την παθητική στάση της διεθνούς κοινότητας έναντι της χώρας αυτής τα τελευταία χρόνια, και οι έκδηλες συνέπειες που θα έχουν οι συνεχιζόμενες ταραχές για τα σημερινά και μελλοντικά κράτη μέλη της Ευρωπαϊκής Ένωσης, ενδέχεται να θέσουν σε κίνδυνο τη διατήρηση της σταθερότητας σε αυτή την περιοχή.

Τί μέτρα έχει λάβει το Συμβούλιο για να αυξηθεί η ασφάλεια στην εν λόγω περιοχή;

Ενόψει των νέων συγκρούσεων που έχουν ξεσπάσει στην Αλβανία και της παθητικής στάσης που εξακολουθεί να τηρεί η διεθνής κοινότητα, προβλέπεται να αναληφθεί από την ΕΕ κάποια μεσολαβητική ή άλλη πρωτοβουλία για τη διευθέτηση αυτής της κρίσης;

Απάντηση

(14 Δεκεμβρίου 1998)

Το Συμβούλιο λυπάται διότι ο αξιότιμος κ. Βουλευτής θεωρεί την Διάσκεψη της Ρώμης του 1997, τις κοινές δραστηριότητες του ΟΑΣΕ, της ΕΕ, του Συμβουλίου της Ευρώπης, του ΝΑΤΟ και της ΔΕΕ, την χορήγηση 70,4 εκατομμ. ΕCU το 1997 και κατά τις προβλέψεις 105 εκατομμ. ΕCU για την υποστήριξη του PHARE για το 1998/99, τις αποστολές της Επιτροπής και των εμπειρογνωμόνων της τρόικας της ΕΕ, την παρουσία της Αποστολής Επιτήρησης της Ευρωπαϊκής Κοινότητας (ΕCΜΜ), την Συμφωνία Συνεργασίας, την ανθρωπιστική βοήθεια που παρέσχε η (ECHO), (Υπηρεσία Ανθρωπιστικής Βοήθειας της Ευρωπαϊκής Κοινότητας) την πρόσφατη σύσταση της Ομάδας "Φίλοι της Αλβανίας" και τη συμμετοχή της ΕΕ στη Διεθνή Διάσκεψη για την Αλβανία, ως παθητική στάση της διεθνούς κοινότητας.

Είναι βέβαιο ότι το Συμβούλιο έχει σοβαρές ανησυχίες όσον αφορά τη διατήρηση της σταθερότητας στην περιοχή και θα ήθελε να υπενθυμίσει ότι η Ευρωπαϊκή Ένωση και τα επί μέρους κράτη μέλη της είναι, κατά πολύ οι μέγιστοι συντελεστές της ενίσχυσης της σταθερότητας στην Αλβανία και είναι πιθανόν ότι θα εξακολουθήσουν να είναι στο εγγύς μέλλον.

Το Συμβούλιο θα ήθελε να επιστήσει την προσοχή του αξιότιμου κ. Βουλευτή στην απόφαση του Συμβουλίου της 22ας Σεπτεμβρίου 1998 που εκδόθηκε βάσει του άρθρου Ι.4(2) της Συνθήκης για την Ευρωπαϊκή Ένωση, με την οποία ζητά από την Δυτικοευρωπαϊκή Ένωση να ολοκληρώσει επειγόντως τη μελέτη της για τη σκοπιμότητα ενδεχομένων επιλογών για διεθνείς αστυνομικές επιχειρήσεις στην Αλβανία, προς επικουρία των αλβανικών αρχών προκειμένου να αποκαταστήσουν το νόμο και την τάξη στη χώρα αυτή. Κατά τη συνεδρίασή του στις 26 Οκτωβρίου 1998, το Συμβούλιο χαιρέτισε τη διαβίβαση της προσθήκης της ΔΕΕ στη μελέτη σκοπιμότητάς του.

Το Συμβούλιο προσβλέπει προς τη συνεργασία με τη νέα κυβέρνηση στα Τίρανα, ιδιαίτερα δε τη συνεργασία στους τομείς της οικονομικής και δημοκρατικής μεταρρύθμισης, και της ενίσχυσης της εσωτερικής ασφάλειας. Κατέστησε σαφή την απόλυτη ανάγκη να επιτευχθεί πρόοδος στη διαδικασία εθνικής συμφιλίωσης και ψήφισης του συντάγματος, και παρακίνησε όλες τις πολιτικές δυνάμεις, ιδιαίτερα δε την ηγεσία του Δημοκρατικού Κόμματος να αναλάβουν τις ευθύνες τους έναντι του αλβανικού λαού.

Το Συμβούλιο χαιρέτισε την επιτυχή σύγκληση της Διεθνούς Διάσκεψης στα Τίρανα, στις 30 Οκτωβρίου, η οποία προέβη σε ανασκόπηση της συνεργασίας μεταξύ της Διεθνούς Κοινότητας και της Αλβανίας και σχεδίασε τη μελλοντική συνεργασία με τη νέα Κυβέρνηση στο πλαίσιο της δέσμευσής της να αποκαταστήσει τη δημοκρατία, την ασφάλεια και την πολιτική και οικονομική σταθερότητα στη χώρα.